LELKIISMERET VIZSGÁLAT
Kérd a Szentlélek világosságát, hogy fölismerd bűneidet (nem keresve mentő körülményeket) és, hogy igazán meg tudd bánni azokat (a megváltozás szándékával). 
Nézd végig az életedet és a másokkal való kap​csolataidat főleg a szeretetparancs szerint:
· mert a szeretet a mi Urunk, Jézus Krisztus főparancsa (Mt 22,37);

· mert a szeretet elfogadása és továbbajándékozása személyiséged kibontakozásának kulcsa;
· mert a szeretet boldogságod forrása;
· mert a tettekben megnyilvánuló szeretet az utolsó ítélet mércéje (Mt 25,31-46).

· Ha igazán szereted az Urat, vajon figyelsz-e rá napi elfoglaltságaid közben? Szívesen beszélgetsz-e Vele a napi imáidban? Megteszed-e azt, amit kér tőled? Igyekszel-e örömet szerezni neki? Kéred-e vezetését, tanácsát, segítségét?
· Mi életed alapvető irányultsága: szeretetből fakadó folyamatos ajándékozás vagy önzésből fakadó fo​lyamatos szerzésvágy, birtokolni akarás?
· Tudsz-e jószívű, türelmes, segítőkész lenni a körülötted élő emberek iránt?
· Tiszteled-e szüleid, házastársad, gyermekeid, barátaid személyiségét, szabadságát, vagy szeretnéd rabságban tartani őket, akaratodat érvényesíteni fölöttük? Törekszel-e nekik örömet szerezni? Ha megbetegszik valaki, törődsz-e vele, segíted-e vagy talán elmenekülsz tőle?
· Elfogadod-e önmagadat? Nem élsz-e vissza testi adottságaiddal és képességeiddel: túlzott szellemi- és fizikai megterhelés, túlzott szexuális érdeklődés (filmek, újságok, TV, videó stb.), túlzott étel-, ital-, ká​véfogyasztás, dohányzás? Szereted-e magad annyira, hogy megfelelő mértékben pihensz, dolgozol, elke​rülöd a lustaságot és a túlzott TV-nézést?
· Szereted-e magad annyira, hogy gondoskodsz képességeid, személyiséged fejlődéséről, egészséged megőrzéséről? Milyen a keresztény értékrended? Kész vagy-e arra, hogy a teljes szexualitást csak a há​zasságon belül éled meg? Szexuális vágyaidat a lélek uralma alatt tartod-e, törekszel-e magasabb szintre emelni a szolgáló szeretet, imádság, alkotás és önmegtagadás által?
· Hálát adsz-e rendszeresen imádságaidban Istennek azokért az ajándékokért, melyeket Tőle kaptál? Van-e benned neheztelés, harag, elutasítás családod vagy rokonságod egyes tagjai iránt? Önmagáddal szemben van-e benned harag, elutasítás, önvád, kicsinyhitűség?
· Figyelsz-e a másik emberre? Elkerülöd-e a csúnya beszédet, hazugságot, megszólást, éles kritikát? Visszaélsz-e mások bizalmával? Féltékenységgel, lopással, veszekedéssel megbántasz-e másokat? Ha igazán szereted a másik embert, keresed-e az alkalmat, hogy szolgáljad, segítsed, vigasztaljad, meg​erősítsed? Ha lelki problémái vannak, van-e időd meghallgatni őt? Észreveszed-e fájdalmait, örömeit? Van-e benned vendégszeretet? Együtt érzel-e vele szomorúságában? Anyagilag segíted-e azt, aki szükséget szenved? Segíted-e, hogy megtalálja Istent, vagy élete igazi célját? Legyőzöd-e gőgös elzárkózásodat? Előfordult-e, hogy elutasító, lekezelő, rosszindulatú, irigy, gúnyolódó voltál valakivel szemben?

Vizsgáld meg, mi az a terület, ahol szeretetvágyad sérülést szenvedett!
· Lehet, hogy nem kaptál elég figyelmet, megértést, szeretetet szüléidtől, testvéredtől, barátaidtól?

· Esetleg csalódást okoztak, lenéztek, kigúnyoltak, mellőztek, nem ismerték el értékeidet?

· Lehetetlen alaknak, csúnyának, bolondnak mondtak, aki nem viszi semmire az életben?

Kérd gyógyulásodat ezekre vonatkozóan Jézustól, aki szeret és értékesnek tart téged!
Vizsgáld meg a gonosz lélek hatásait is életedben!

· Van-e valami, ami megkötözi lelked szabadságát: divat, evés-ivás, szex, pénz, siker, okkult játékok vagy tanfolyamok: reiki, jóslás, szellemidézés, horoszkóp?

· Vannak-e hosszabb lehangolódásaid, félelmeid, szorongásaid, nyugtalan álmaid?

· Vannak-e hamis vallási hiedelmek benned: reinkarnáció stb.? 
Kérd Jézustól szabadulásodat!
Gondold át, milyen területen tudnál azonnali, konkrét lépéseket  tenni lelki szabadságod érdekében?

•     Például valakitől bocsánatot kérni, a házasságon kívüli/előtti szexuális kapcsolatot abbahagyni, evést-ivást mérsékelni, TV-t ritkábban nézni stb. Helyes értékrendet és napirendet felállítani.


